|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. sausio 17 d. |
| sprendimu Nr. T1-19 |

**KLAIPĖDOS MIESTO GYVENTOJŲ TELKIMO VISUOMENEI NAUDINGAI VEIKLAI ATLIKTI TVARKOS APRAŠAS**

**I. BENDROSIOS NUOSTATOS**

1. Klaipėdos miesto gyventojų telkimo visuomenei naudingai veiklai atlikti tvarkos aprašas (toliau – Tvarkos aprašas) nustato Klaipėdos miesto savivaldybės teritorijos gyventojų, deklaruojančių gyvenamąją vietą Klaipėdos miesto savivaldybėje arba įtrauktų į Klaipėdos miesto savivaldybės gyvenamosios vietos neturinčių asmenų apskaitą, telkimo visuomenei naudingai veiklai atlikti tvarką ir sąlygas.

2. Tvarkos apraše vartojamos sąvokos atitinka Lietuvos Respublikos piniginės socialinės paramos nepasiturintiems gyventojams įstatyme (toliau – Įstatymas) ir Telkimo visuomenei naudingai veiklai atlikti tvarkos apraše, patvirtintame Lietuvos Respublikos socialinės apsaugos ir darbo ministro 2012 m. gegužės 24 d. įsakymu Nr. A1-255 (toliau – Telkimo visuomenei naudingai veiklai atlikti tvarkos aprašas), vartojamas sąvokas.

3. Visuomenei naudinga veikla organizuojama vadovaujantis Lietuvos Respublikos įstatymais, Lietuvos Respublikos Vyriausybės nutarimais, Telkimo visuomenei naudingai veiklai atlikti tvarkos aprašu, šiuo Tvarkos aprašu ir kitais teisės aktais.

**II. ASMENYS, ORGANIZUOJANTYS IR ATLIEKANTYS VISUOMENEI**

**NAUDINGĄ VEIKLĄ**

4. Visuomenei naudingos veiklos organizatorius (toliau – Organizatorius) – Klaipėdos miesto savivaldybės administracijos direktoriaus įgaliota (-os) įstaiga (-os) bei organizacija (-os), kuri (‑ios) organizuoja visuomenei naudingą veiklą ir pasitelkia savivaldybės teritorijos bendruomenės narius visuomenei naudingai veiklai atlikti.

5. Visuomenei naudingai veiklai, nurodytai Telkimo visuomenei naudingai veiklai atlikti tvarkos aprašo 7 punkte, pasitelkiami Įstatymo 23 straipsnio 2 dalies 1 punkte nurodyti asmenys, gaunantys ar gavę piniginę socialinę paramą 3 mėnesius per paskutinius 6 mėnesius, arba asmenys, kuriems Vienkartinių pašalpų skyrimo komisijos siūlymu skiriama vienkartinė pašalpa skoloms už komunalinius patarnavimus apmokėti.

6. Visuomenei naudingai veiklai nepasitelkiami Telkimo visuomenei naudingai veiklai atlikti tvarkos aprašo 13 punkte nurodyti asmenys.

**III. TELKIMAS VISUOMENEI NAUDINGAI VEIKLAI**

7. Organizatorius informacinėje sistemoje teikia duomenis apie visuomenei naudingos veiklos poreikį, nurodydamas visuomenei naudingos veiklos pobūdį, veiklos pradžią, pabaigą, trukmę (valandomis ir dienomis), asmenų skaičių.

8. Tvarkos aprašo 5 punkte nurodyti asmenys, pateikę prašymus piniginei socialinei paramai gauti arba Vienkartinių pašalpų skyrimo komisijai nustačius sąlygą atlikti visuomenei naudingą veiklą, informuojami apie visuomenei naudingos veiklos poreikį bei supažindinami su visuomenei naudingos veiklos atlikimo tvarka bei sąlygomis.

9. Asmenims išduodamas siuntimas atlikti visuomenei naudingą veiklą (toliau – Siuntimas), Siuntimo kopija įsegama į paramos gavėjo bylą. Duomenys apie asmenis, kurie pasitelkiami visuomenei naudingai veiklai atlikti ir kuriems išduodami Siuntimai, registruojami informacinėje sistemoje.

10. Asmuo, gavęs Siuntimą, ne vėliau kaip iki Siuntime nurodytos datos privalo nuvykti pas Organizatorių ir sudaryti rašytinę visuomenei naudingos veiklos atlikimo sutartį (toliau – Sutartis) (Telkimo visuomenei naudingai veiklai atlikti tvarkos aprašo 2 priedas).

11. Visuomenei naudingos veiklos darbo trukmę nustato Organizatorius arba pasiūlo Vienkartinių pašalpų skyrimo komisija, bet ne daugiau kaip 40 valandų per mėnesį.Asmenys gali būti pasitelkiami visuomenei naudingai veiklai atlikti kiekvieną kartą pateikę prašymą piniginei paramai gauti.

12. Organizatorius Telkimo visuomenei naudingai veiklai atlikti tvarkos aprašo nustatyta tvarka informuoja asmenis apie veiklos turinį (pobūdį), eigą bei saugą ir tvarko visuomenei naudingos veiklos apskaitą.

13. Organizatorius gali kompensuoti dokumentais pagrįstas su visuomenei naudinga veikla susijusias išlaidas Sutartyje nurodytomis sąlygomis.

14. Organizatorius ne vėliau kaip per 2 darbo dienas privalo informacinėje sistemoje pažymėti:

14.1. jei Sutartis pasirašyta;

14.2. jei asmuo per nustatytą terminą neatvyksta pas Organizatorių arba atvyksta, bet atsisako sudaryti rašytinę Sutartį, arba atvyksta, bet Organizatorius atsisako sudaryti Sutartį su asmeniu, nes jis atvyko neblaivus, apsvaigęs nuo narkotinių ar toksinių medžiagų, jo profesinis pasirengimas neatitinka veiklos specifikos;

14.3. jei asmuo neatliko visos paskirtos visuomenei naudingos veiklos (savavališkai pasišalina, atvyksta neblaivus, apsvaigęs nuo narkotinių ar toksinių medžiagų, neįvykdo Sutartyje numatytų įsipareigojimų (nurodant atliktos visuomenei naudingos veiklos valandų skaičių);

14.4. kai asmuo atliko visą jam paskirtą visuomenei naudingą veiklą (nurodant atliktos visuomenei naudingos veiklos valandų skaičių).

15. Asmuo, per Siuntime nustatytą terminą nenuvykęs atlikti visuomenei naudingos veiklos arba atvykęs, bet atsisakęs sudaryti Sutartį, arba neįvykdęs Sutartyje numatytų įsipareigojimų (neatlikęs visos visuomenei naudingos veiklos), ne vėliau kaip per 5 darbo dienas turi Klaipėdos miesto savivaldybės administracijos Socialinių reikalų departamento Socialinės paramos skyriui pateikti dokumentus, pateisinančius nedalyvavimą visuomenei naudingoje veikloje.

16. Jeigu informacinėje sistemoje apie pasitelktą asmenį yra pažymėti 14.3 ir 14.4 punktuose nurodyti atvejai ir asmuo nepateikia dokumentų (duomenų), pateisinančių nedalyvavimą visuomenei naudingoje veikloje, laikoma, kad piniginės socialinės paramos gavėjas atsisakė vykdyti visuomenei naudingą veiklą.

17. Piniginės socialinės paramos gavėjui, be pateisinamos priežasties atsisakiusiam atlikti visuomenei naudingą veiklą ar neįvykdžiusiam Sutartyje numatytų įsipareigojimų, piniginė socialinė parama teikiama Įstatyme, Piniginės socialinės paramos teikimo tvarkos apraše nustatyta tvarka.

18. Organizatoriams, nevykdantiems Tvarkos aprašo 14 punkto nuostatų, Klaipėdos miesto savivaldybės administracijos direktorius turi teisę panaikinti įgaliojimą organizuoti visuomenei naudingą veiklą.

19. Organizatoriai privalo vadovautis Telkimo visuomenei naudingai veiklai atlikti tvarkos aprašu ir šiuo Tvarkos aprašu, organizuodami visuomenei naudingą veiklą, ir jų organizuojama visuomenei naudinga veikla turi atitikti Telkimo visuomenei naudingai veiklai atlikti tvarkos aprašo 7 punkte nustatytus reikalavimus.

**IV. BAIGIAMOSIOS NUOSTATOS**

20. Šį Tvarkos aprašą pagal kompetenciją vykdo Klaipėdos miesto savivaldybės administracijos Socialinių reikalų departamentas, Miesto ūkio departamentas, Ugdymo ir kultūros departamentas, Investicijų ir ekonomikos departamentas, Organizatorius.

21. Šio Tvarkos aprašo įgyvendinimą kontroliuoja Klaipėdos miesto savivaldybės administracijos direktorius ar jo įgaliotas asmuo.

22. Visuomenei naudingos veiklos vykdymo metu Organizatoriui ir asmenims, atliekantiems visuomenei naudingą veiklą, padaryta žala atlyginama Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_